Efter en fantastisk dramatisk kamp er den nordjyske badminton-duo Christinna Pedersen og Kamilla Rytter Juhl videre til OL-semifinalen.

Det var de sydkoreanske Ye Na Chang og So Hee Lee, nordjyderne slog i kvartfinalen. De måtte ud i et tredje sæt for at få det afgjort, men i tredje sæt var der ingen tvivl, Kamilla Rytter Juhl og Christinna Pedersen fik deres sydkoreanske modstandere ned med nakken efter en tæt og dramatisk kamp. Nordjyderne vandt med  2:1 - med cifrene 28-26 i første sæt, 18-21 i andet sæt og endelig 21-15 i tredje sæt. Inden dagens kvartfinale havde koreanerne vundet de to indbyrdes opgør hidtil, så der var revanche til gode for den danske damedouble. Christinna Pedersen og Kamilla Rytter Juhl kom skidt fra start og kom bagud 5-11, men så var det som om, de løsnede op. I semifinalen venter der nu et opgør mod de andenseede Tang/Yu fra Kina. Et par, danskerne kun har mødt én gang tidligere. Det var i All England-semifinalen, hvor Pedersen og Rytter Juhl tabte i tre sæt. Lige meget om danskerne taber eller vinder sin semifinale, vil de være sikker på en finale- eller bronzekamp. Semifinalen spilles tirsdag.